
	Dėl Magistro darbo technologinių sprendimų įgyvendinimo


Valstybinio socialinio draudimo fondo valdyba prie Socialinės apsaugos ir darbo ministerijos (toliau vadinama – Fondo valdyba) patvirtina, kad Vilniaus Gedimino technikos universiteto Fundamentinių mokslų fakulteto Informacinių sistemų katedros studento Kiril Nugmanov baigiamajame Magistro darbe „E-paslaugų vystymo strategijos“ išnagrinėti sistemų integracijos ir interoperabilumo užtikrinimo technologiniai sprendimai yra įgyvendinti Fondo valdybos EDAS sistemoje. EDAS sistemos realizacijai buvo parinktos tarpinių taikomųjų programų serverių priemonės (middleware), kurios buvo pritaikytos tiek veiklos logikos, tiek ir e-paslaugų infrastruktūros įgyvendinimui. 
Tai portalinis sprendimas, pritaikytas Fondo valdyboje naudojamai Oracle duomenų bazių valdymo sistemų aplinkai, kurioje funkcionuoja skirtingų gamintojų heterogeninės sistemos. Jo architektūrą sudaro trys technologiniai programų sluoksniai, kurią realizavus, buvo įgyvendinti optimalūs įvairių sistemų tarpusavio sąsajos principai, leidžiantys joms operatyviai gauti duomenis iš vieno duomenų šaltinio, bei tuo pačiu metu vykdyti daug įvairių veiklos logikos ir darbų srautų orkestravimo funkcijų, nemažinant atskirų sudedamųjų dalių pajėgumo. 
Tai investicijas taupanti architektūra, atitinkanti ir šiandienos, ir ateities poreikius, kadangi jos vystymo poreikiams įgyvendinti pakanka pakeisti ar modernizuoti tik konkrečius atskirus, o ne visus susijusius elementus. 
Ypatingai svarbus sistemoje realizuotas interoperabilumo principas, kuris didina ne tik jos efektyvumą, bet ir „draugiškumą“ naudotojams, kadangi visus savo tikslus jie gali pasiekti tos pačios naudotojo sąsajos priemonėmis ir neturi rūpintis, kiek sistemų ir kaip tarpusavyje sąveikauja, pateikiant jiems reikalingą informaciją.         

